Robin Szolkowy

Robin Szolkowy (sündinud 17. juulil 1979 Greifswaldis) on Saksamaa iluuisutaja. Ta võistleb paarissõidus, kus tema partner on Olena Savtšenko.

Szolkowy sündis Saksa DV-s Mecklenburg-Vorpommernis. Tema ema oli meditsiiniõde ja isa oli Tansaaniast pärist arst, kes sel ajal Greifswaldis õppis. Robin oli oma isast küll fotosid näinud, kuid kohtus temaga alles 2008. aasta märtsis Viinis.

Szolkowy hakkas uisutama 4-aastaselt. Algul oli ta üksiksõitja, 16-aastaselt läks üle paarissõidule. Tema esimene partner oli Johanna Otto, kellega ta tuli 1997. aasta juunioride maailmameistrivõistlustel 13. kohale.

1997. aastal vahetas Szolkowy partnerit. Uus partner Claudia Rauschenbach oli 1980. aasta olümpiavõitja Anett Pötzschi tütar. Nende treener oli Monika Scheibe. Szolkowy ja Rauschenbach tulid 1999 ja 2000 Saksamaa meistriks juunioride ja 2001 täiskasvanute seas. Juunioride maailmameistrivõistlustel tulid nad 2000. aastal 10. ja 2001 9. kohale.

Pärast Rauschenbachi loobumist spordist osales Szolkowy ühe aasta jooksul sünkroonuisutamises, püüdes oma oskusi säilitada. Alles 2003. aasta mais suutis Szolkowy treener Ingo Steuer talle uue paarilise leida. See oli 2000. aasta juunioride maailmameister (siis koos Stanislav Morozoviga) Olena Savtšenko. Kolm kuud hiljem kolis Savtšenko Saksamaale.

Veel 5 kuud hiljem tulid Szolkowy ja Savtšenko Saksamaa meistriteks eelmise aasta meistrite Eva-Maria Fitze ja Rico Rexi ees. See oli nende ainus võistlus hooajal 2003/04.

 2005 

2005 tulid Szolkowy ja Savtšenko Saksamaa meistriteks, Euroopa meistrivõistlustel Torinos 158,73 punktiga 4. kohale. Kolmikvõit läks Venemaale, võitsid Tatjana Totmjanina ja Maksim Marinin 196,28 punktiga.

Maailmameistrivõistlustel Moskvas jäid Szolkowy ja Savtšenko 169,02 punktiga 6. kohale, kaotades kõigile Venemaa ja Hiina paaridele. Võitsid Totmjanina ja Marinin 198,49 punktiga.

Aasta lõpul Tokios toimunud Grand Prix' finaalis, kuhu kutsutakse hooaja 6 parimat paari, saavutasid Szolkowy ja Savtšenko Saksamaa rekordiga 180,10 kolmanda koha. Võitsid Tatjana Totmjanina ja Maksim Marinin 193,60 punktiga.

 2006 
2006 tulid Szolkowy ja Savtšenko Saksamaa meistriteks.

Euroopa meistrivõistlustel Lyonis saavutasid nad kahe Venemaa paari ees Saksamaa rekordi 188,08 punktiga hõbemedali, kaotades üksnes Totmjaninale ja Marininile.

Seejärel omandas Savtšenko Saksamaa kodakondsuse, mis võimaldas neil võistelda olümpiamängudel. 2006. aasta taliolümpiamängudel Salt Lake Citys saavutasid nad 180,15 punktiga 6. koha, kaotades taas üksnes Venemaa ja Hiina paaridele. Totmjanina ja Marinin tulid 204,48 punktiga olümpiavõitjateks.

Maailmameistrivõistlustel Calgarys olid Szolkowy ja Savtšenko 170,08 punktiga jälle 6. kohal, ehkki Hiinal oli ainult 2 paari ning Totmjanina-Marinin olid spordist loobunud. Maailmameistriteks tulid 189,20 punktiga Pang Qing ja Tong Jian.

Grand Prix' finaal toimus Peterburis. Shen Xue ja Zhao Hongbo võitsid 203,19 punktiga, Savtšenko ja Szolkowy olid 180,67-ga teised.

 2007 

2007 tulid Szolkowy ja Savtšenko Saksamaa meistriteks.

Euroopa meistrivõistlustel Varssavis saavutasid nad Saksamaa rekordi 199,39 punktiga esikoha, võites kindlalt nii lühi- kui vabakava, kuigi Savtšenko lühikavas kukkus. Nad olid esimesed Saksamaa esindajad 12-aastase vaheaja järel, kes iluuisutamises Euroopa meistriks tulid.

Maailmameistrivõistlustel Tokios saavutasid Szolkowy ja Savtšenko oma esimese MM-medali, kahe Hiina paari järel ning Tatjana Volossožari ja Stanislav Morozovi (Savtšenko endine partner) ees pronksi 187,39 punktiga. Lühikava järel olid nad isegi teised. Maailmameistriteks tulid Shen Xue ja Zhao Hongbo (203,50) Pang Qingi ja Tong Jiani (188,46) ees.

Grand Prix' finaalis Torinos kogusid Szolkowy ja Savtšenko 199,23 punkti, millega võitsid selle võistluse.

 2008 

2008 tulid Szolkowy ja Savtšenko Saksamaa meistriteks juba viiendat korda.

Euroopa meistrivõistlustel Zagrebis tulid nad teist korda Euroopa meistriteks, püstitades Saksamaa rekordi 202,39. Järgmist paari edestasid nad enam kui 30 punktiga.

Maailmameistrivõistlustel Göteborgis tulid nad esimest korda maailmameistriteks, püstitades uue Saksamaa rekordi 202,86 punkti. Qing-Jian olid 5. kohal.

Grand Prix' finaalis Lõuna-Koreas Goyangis kogusid Szolkowy ja Savtšenko 185,09 punkti, millega jäid kahe Hiina paari järel kolmandaks. Järgnesid Volossožar-Morozov ja Kawaguchi-Smirnov.

 2009 
2009 tulid Szolkowy ja Savtšenko Saksamaa meistriteks 6. korda järjest.

Euroopa meistrivõistlustel Helsingis tulid nad kolmandat korda Euroopa meistriteks, kogudes 199,07 punkti.

Maailmameistrivõistlustel Los Angeleses püstitasid Szolkowy ja Savtšenko uue Saksamaa rekordi 203,48 punkti ja tulid teist korda maailmameistriteks. Qing ja Jian olid 4. kohal.

Grand Prix' finaalis Tokios läks kaksikvõit Hiinasse. Xue-Hongbo võitsid 214,25-ga, järgnesid Qing-Jian 201,86 ja Savtšenko-Szolkowy 200,38-ga.

 2010 

2010 Szolkowy ja Savtšenko Saksamaa meistrivõistlustel ei osalenud. Euroopa meistrivõistlustel Tallinnas võitsid nad lühikava napilt Yuko Kawaguchi ja Aleksandr Smirnovi ees, aga kaotasid neile vabakavas ja jäid Saksamaa rekordi 211,72 püstitamisest hoolimata teiseks. Kawaguchi ja Smirnov kogusid 213,15 punkti.

2010. aasta taliolümpiamängudel Vancouveris olid Szolkowy ja Savtšenko pärast lühikava Xue ja Hongbo järel teised ja langesid lõpuks kolmandaks, sest neist möödusid ka vabakavas maailmarekordi 141,81 püstitanud Qing ja Jian. Võitsid Xue-Hongbo (216,57), järgnesid Qing-Jian (213,31), Savtšenko-Szolkowy (210,60) ja Kawaguchi-Smirnov (194,77).

Maailmameistriteks (võistlused toimusid Torinos) tulid Qing-Jian (211,39), järgnesid Savtšenko-Szolkowy (204,74) ja Kawaguchi-Smirnov (203,79).

 Vaata ka 
Iluuisutamine 2006. aasta taliolümpiamängudel
Iluuisutamine 2010. aasta taliolümpiamängudel

Kategooria:Saksamaa iluuisutajad
Kategooria:Sündinud 1979